1995 áprilisában egy Los Angeles-i versenyen amerikai főiskolás csúcsot dobott, egyben teljesítette a vb kiküldetési szintet is. Májusban, Kaliforniában a szezon addigi legjobb kalapácsvető eredményét érte el, amely egyben országos csúcs is volt (81,94 m). Júniusban ismét elhódította az NCAA bajnoki címét. Ezután Európában versenyzett tovább. Turkuban részt vett az atlétikai Európa-kupán, ahol első lett, megelőzve a világranglista éllovas Ihar Asztapkovicsot. Június végén a franciaországi Dreux-ben indult. Itt saját országos csúcsát túlszárnyalva 82,10 métert teljesített. A göteborgi világbajnokság selejtezőjéből a harmadik helyen került a döntőbe, ahol eredmény elmaradt a várakozástól (79,02 m) így a negyedik lett. A vb után rendezték az országos bajnokságot, ahol egyedül tudott 80 méter fölé kerülni, így elnyerte a magyar bajnoki címet. Három napra rá Veszprémben 82,56 méterrel újabb magyar rekordot állított fel. A szezont Fukuokában universiade-aranyéremmel zárta (79,94 m).